ኤጀንሲው  የካንሰር ህክምና መስጪያ  የራዲዮ ቴራፒ መሣሪዎችን  መግዛቱን አስታወቀ
በአገሪቱ ለካንሳር ታማሚዎች የሚሠጠውን የህክምና አገልግሎትን ይበልጥ ለማሻሻል   ስድስት የካንሰር ህክምና መስጪያ ሬዲዮ ቴራፒ መሣሪያዎችን መግዛቱን የመድሓኒት ፈንድና አቅርቦት አጀንሲ አስታወቀ ።የኤጀንሲው የህዝብ ግንኙነትና ኮሚኒኬሽን ዳይሬክተር ወይዘሮ አድና በሬ ለዋሚኮ እንደገለጹት በአገሪቱ ለካንሰር ታማሚዎች የሚሠጠው የጨረራ ህክምናን ይበልጥ ለማጠናከር  በ21  ሚሊዮን  የአሜሪካ ዶላር ወጪ ስድስት የራዲዮ ቴራፒ መሣሪያዎችን ግዢ ፈጽሟል ።አጄንሲው የገዛቸውን ስድስት የራዲዮ ቴራፒ መሣሪያዎቹ  ለጥቁር አንበሳ ፣ ለጅማ ፣ሐረማያ፣ ሐዋሳ፣ ጎንደርና መቀሌ ዩኒቨርስቲ ሆስፒታሎች የሚከፋፈል መሆኑን ወይዘሮ አድና ጠቁመዋል ።ከዚህ ቀደም የካንሰር ህክምና በጥቁር አንበሳ ሆስፒታል ብቻ የሚሠጥ በመሆኑ ምክንያት የካንሰር ታማሚዎች ለህክምና ረጅም ቀጥሮ የሚጠብቁ መሆኑ የገለጹት ወይዘሮ አድና ራዲዮ ቴራፒዎቹ በስድስት ሆስፒታሎች አገልግሎት መሥጠት ሲጀምሩ የካንሰር ህክም አገልግሎት ተደራሽነት ላይ የሚስተዋለውን ችግር ይቀርፋሉ ተብሎ ይጠበቃል ።እንደ ወይዘሮ አድና ገለጻ ወደ አገር ውስጥ የገቡት የሬዲዮ ቴራፒ መሣሪያዎች  ዘመናዊ የካንሰር የጨረራ ህክምና ለመሥጠት  የሚያስችሉ  በመሆኑ  ከፍተኛ  ወጪ በማውጣት  በውጭ  አገር  የካንሰር ህክምናን  የሚከታተሉትን ዜጎች በአገር ውስጥ  ህክምናቸውን እንዲከታተሉ ትልቅ እገዛ ይኖረዋል ብለዋል ።በቅርብ ጊዜው ውስጥ በስድስት የዩኒቨርስቲ ሆስፒታሎች አገልግሎት መሥጠት የሚጀምሩት አዳዲስ  ራዲዮ ቴራፒዎች  በዩኒቨርስቲዎች በመማር  ላይ ለሚገኙት  የህክምና ተማሪዎች የእውቀት ሽግግር በመፍጠር ረገድም እገዛ እንደሚኖራቸው ተመልክቷል ።    